Fiziyad nan Katye Jeneral Lamarin de Gè a nan Washington. Bilan: Plizyè Mò ak Anpil Blese
Lame amerikèn fè konnen plizyè moun mouri e anpil lòt blese nan yon fiziyad ki dewoule nan Navy Yard, katye jeneral Lamarin de Gè Lèzetazini an nan vil Washington DC
Daprè lame Lèzetazini an, yon moun ki te gen zam nan men n antre andedan bilding katye jeneral Komandman La marin nan byen bonè lendi 16 septanm 2013 la e li ouvè koutzam. Lapolis rive touye nèg sa a. Majistra Washington nan, Vincent Gray, fè konnen genyen anpil building nan katye jeneral lamarin nan, men li pat ka presize konbyen egzakteman. Nouvèl yo site kèk otorite militè ki ta di kantite a se 6. Chèf polis Washington nan di otorite yo ap chache 2 lot nèg; men li pat an mezi pou l di si moun sa yo te patispe nan fiziyad la. Janis W. Orloski se ofisye medikal an chèf nan Sant Medikal Washington nan kote yo mennen anpil nan moun ki blese yo. Madam Orloski di: “ Nou genyen yon jennòm ki resevwa anpil blese pa bal nan janm li; li blese jouk nan zo, e bal yo rive touche veso sangen ki nan ba janm li; Gen yon lòt moun ki pran bal nan zepòl li, tandiske yon 3èm moun ki fèk rive, pran bal nan tèt ak nan men.” Prezidan Barack Obama, ki tap pale de fen kriz finansye a Ozetazini, reyaji sou fiziyad ki rive Washington nan. Prezidan an deklare: “Nou eksprime rekonesans nou pou La Marin de Gè a avèk otorite lokal e federal lajistis ak lapolis, ansanm ak doktè ki te prese reponn avèk talan epi bravou. Mwen pale klè ak pwòch kolaboratè m yo pou m di yo mwen vle yon ankèt rapid sou ensidan an, kote otorite federal ak lokal va travay ansanm; e, pandan ankèt la ap pwogrese, nou pral fè tout sa n kapab pou n asire nou ke, nenpòt ki moun ki poze zak lach sa a, rann kont pou sa.” Pèsonèl sekirite ap fouye enstalasyon militè kote sa rive a, an palan de Navy Yard Washington nan ki sitye sou yon distans 2 kilomèt ak Capitol la – kidonk, lokal kongrè ameriken an.